Referat - Gândire Critică și Etică Academică

De ce problemele ecologice actuale ar trebui să fie mai presus de interesele politice și dezvoltarea economică

Nume: Zăvoiu Andreea-Ștefania

Grupa: 152

Introducere

În contextul actual al problemelor de mediu cu care se confruntă planeta noastră, printre care se numără încălzirea globală, poluarea, dispariția speciilor ș.a., un subiect controversat de discuție îl reprezintă măsurile luate de autorități pentru combaterea acestor probleme, în contrast cu interesul acordat pentru dezvoltarea continuă și din ce în ce mai accelerată a economiei, la nivel local și global, în pofida deteriorării grave a sănătății mediului înconjurător și chiar a oamenilor. În ceea ce mă privește, consider că prioritară ar trebui să fie protejarea naturii, întrucât ea stă la baza tuturor activităților antropice, din care face parte și economia, aducând în discuție putința, respectiv neputința recuperării unor potențiale *bunuri* pierdute și consecințele pierderii acestora, în funcție de adevărata lor valoare în viețile noastre.

În acest referat, mă voi axa, în principal, pe industrie, consumerism și obligațiile noastre civice și morale în ceea ce privește natura; consider că acest subiect este de o importanță subestimată de foarte multă lume și că printre măsurile pe care autoritățile ar trebui să le ia se numără și educarea oamenilor, în acest sens, și aducerea la cunoștință a dezechilibrelor naturii și a cauzei lor. De asemenea, un lucru ce necesită atenție este și faptul că există o multitudine de soluții la problema mediului, majoritatea fiind chiar ușor de implementat și de adoptat pe termen lung, dar pentru care nu există mobilizarea necesară, la nivel legislativ și politic.

Am ales această temă, deoarece propune o dezbatere a moralității unui impas internațional de actualitate și de proporții uriașe, ce se agravează de la zi la zi și cere acțiunea imediată a tuturor oamenilor. În conduita acestei lucrări, un rol semnificativ l-a avut descrierea viitorului speciei umane, de către autorul Yuval Noah Harari, în cartea *Homo Deus* (2018), precum și prezentarea principiilor ce stau la baza protejării mediului, în articolul academic *Environmental Ethics* (2015). În continuare, voi susține cel mai puternic argument al tezei mele, îl voi contraargumenta și voi stabili miza discuției.

Argumentare

Recenta cercetare a psihologiei omului și acțiunilor sale arată că oamenii sunt rareori mulțumiți cu ceea ce au deja, dorind mereu mai mult și mai mult (Harari 2018). Acest lucru a dus deja la multiple catastrofe ecologice, deoarece consumul este în rapidă creștere în vremurile actuale. Oamenii s-au obișnuit cu un nivel ridicat de confort, cu o mare varietate a opțiunilor și cu o mare cantitate pentru orice bun material pe care și l-ar putea dori, manifestând tot mai mult consumerismul. Acest lucru a provocat distrugeri masive la nivelul naturii, întrucât în orice industrie este nevoie de materie primă pentru producție, de apă și combustibili fosili, considerate regenerabile, dar dovedind tot mai pregnant că nu reprezintă o resursă infinită. Societatea de consum nu înțelege care sunt consecințele acestor distrugeri, punând confortul propriu deasupra echilibrului din natură, identificându-se aici antropocentrismul (Brennan, Andrew and Yeuk-Sze 2020)

Însă lucrul cel mai important pe care trebuie să îl avem în vedere este diferența valorică dintre a pierde această ambianță a naturii și a “pierde” o parte din bunurile materiale pe care le utilizăm în viața de zi cu zi. Dacă am reduce consumul acestor obiecte și al obiceiurilor dăunătoare pentru natură, am asigura un viitor mai bun generațiilor următoare. Sănătatea mediului înconjurător este mai presus de ultraconfortul dobândit în ziua de astăzi și influențează drastic siguranța zilei de mâine. Dacă planeta va fi în continuare poluată la aceste niveluri, consecințele pe termen lung vor fi devastatoare, pentru că distrugem mediul în care este nevoie de construirea viitorului, prin poluarea aerului cu gazele eliminate în atmosferă de către fabrici, vehicule de transport ș.a.; prin poluarea solului și apei cu substanțele toxice rezultate din procesare și cu deșeurile provenite din producție, ambalare și utilizare; prin extincția speciilor de plante și animale, din cauza vânătorii excesive, cu scopul consumului uman, și a exterminării habitatelor lor naturale pentru construcții antropice etc. Toate aceste pierderi sunt ignorate de autorități și de oamenii din industrie pentru ca economia să meargă și profitul să crească, ceea ce încalcă grav etica de mediu (Brown 2001), dar și acte legislative deja semnate de către state, cum ar fi *Protocolul de la Kyoto* sau *Acordul de la Paris*, ce impun, printre altele, menținerea nivelului încălzirii globale sub 2°C, prin înlocuirea surselor poluante de energie cu surse naturale, precum energia solară și cea eoliană.

Totuși, viziunea optimistă asupra viitorului, a sociologului englez, Anthony Giddens, afirmă că, dacă evoluția tehnologiei a condus la beneficiile bine cunoscute ale prezentului, atunci ar putea duce și la rezolvarea impasului în care se află natura (Thorpe, și alții 2018). Și economiști, precum Nicholas Stern, și-au spus punctul de vedere cu privire la efectul încălzirii globale, din perspectiva domeniului lor de activitate: pagubele economice provocate de schimbările climatice ar putea fi mult mai mari decât costurile de remediere urgentă a problemei (Stern 2007). În opinia sa, atmosfera poate fi considerată drept un bun public care ar duce la un dezastru de piață dacă nu ar mai putea fi furnizată. Un alt lucru pe care l-a observat a fost acela că cele mai afectate de aceste schimbări vor fi țările mai sărace, deoarece nu își pot permite la fel de ușor implementarea măsurilor de remediere.

La nivel de soluții propuse, economistul William Nordhaus a declarat că secretul constă în taxele armonizate pe poluare, deși sunt dificil de impus cote de emisii corecte pentru toate industriile vizate (Kishtainy, și alții 2017), pe când istoricul Yuval Noah Harari abordează subiectul din perspectiva budistă a fericirii: “pentru a se bucura de fericirea adevărată, oamenii trebuie să încetinească căutarea senzațiilor plăcute, nu să o accelereze (Harari 2018, 43)” și să nu le permită să le ghideze viața, întrucât ele se evaporă cu aceeași viteză cu care apar, lăsându-ne, până la urmă, tot nemulțumiți. În acest sens, un exemplu este reprezentat chiar de scopul omului în viață: în trecut, se căuta combaterea foametei, a molimelor și violenție, iar acum, când acestea s-au rezolvat în marea majoritate, se dorește nemurirea, fericirea supremă și îndumnezeirea, evidențiind direcția incertă în care evoluează specia umană (Harari 2018).

Contraargumentare

Printre problemele ridicate de argumentul precedent, ce susține importanța sănătății mediului înconjurător, în comparație cu importanța bunurilor materiale produse în mod excesiv în ultimele decenii, se află punctul slab al unei populații globale în continuă creștere: oferta locurilor de muncă. Industrializarea a condus la împlinirea acestui neajuns, întrucât a furnizat o multitudine de astfel de oferte, fiind nevoie de oameni în producție, în transport, în comerț, în organizare, în proiectare și programare etc. Deci prin reducerea consumului general, rata șomajului ar crește fără dubiu, în special în condițiile în care se înregistrează o natalitate ascendentă a populației globale.

În plus, sursa acestor comportamente umane de consum se află la nivel psihologic, fiind deci foarte greu de modificat semnificativ. Impunerea legislativă a unor măsuri ce interzic o piață și un mod de viață până acum libere ar semăna, mai degrabă, cu adoptarea unui regim politic totalitar și ar duce la revolte și diverse alte dezastre. Faptul că era consumului ridicat survine unor timpuri grele de foamete și sărăcie împiedică reducerea producției actuale, din cauza unei posibile temeri de reîntoarcere la acele vremuri.

Miza discuției

Prin urmare, punctul de pornire ar trebui să fie educarea masivă a oamenilor cu privire la problemele de mediu pe care le produc fabricarea, comercializarea și consumul excesiv, precum și la etica balansării banilor și bunurilor materiale cu sănătatea noastră și a naturii, pentru ca ei să înțeleagă gravitatea situației și necesitatea acțiunii imediate. De asemenea, un aspect important este și stabilirea unei legislații potrivite, astfel încât autoritățile să poată ține situația sub control (refuzul sacrifiului individual să nu fie o problemă), iar schimbarea să nu vină doar de la indivizi, ci și de la producătorii și din industrie. În ceea ce privește coordonarea oamenilor în acest sens, consider că fiecare pas mărunt are o contribuție de valoare pentru scopul propus, iar schimbarea se va face gradual, așadar ritmul fiecăruia poate să difere fără să afecteze ansamblul. Este momentul să începem să folosim tehnologia și restul avantajelor specifice timpurilor în care ne aflăm, nu doar în interes economic și personal, ci și în favoarea sănătății noastre, a mediului înconjurător și a generațiilor viitoare. Prin informare și legislație bine pusă la punct putem reda Pământului vigoarea de altă dată, iar aceasta ar trebui să fie datoria fiecărui locuitor al său.

Concluzie

Prin intermediul lucrării mele, am încercat să abordez o problema actuală de etică ce pune sub semnul primejdiei chiar planeta pe care trăim. Pentru acest lucru, am expus viziuni ale oamenilor din diverse domenii de studiu, printre care istorici, economiști, sociologi, ecologi ș.a., prin intermediul cărora am analizat nevoia urgentă de acțiune, cauzele și soluțiile crizei ecologice din prezent. În cele din urmă, am susținut faptul că educarea și informarea, alături de o politică solidă, stau la baza unui viitor mai bun, deoarece numai așa oamenii pot înțelege perspectivele problemei.

Bibliografie

Brennan, Andrew, și Yeuk-Sze. 2020. „Environmental Ethics.” *The Stanford Encyclopedia of Philosophy.* Accesat December 13, 2020. https://plato.stanford.edu/archives/win2020/entries/ethics-environmental/.

Brown, Donald A. 2001. *The Ethical Dimensions of Global Environmental Issues.*

Harari, Yuval Noah. 2018. *Homo Deus.* Polirom.

2017. „The Economics Book.” În *Economie, Idei Fundamentale*, de Kishtainy, Abbot, Fardon, Kennedy, Meadway, Wallance și Weeks, 306-309. Bucuresti: Editura Litera.

Stern, Nicholas. 2007. *The Economics of Climate Change: The Stern Review.*

2018. „Schimbările climatice sunt o problemă trecută în plan secundar.” În *Sociologie, Idei Fundamentale*, de Thorpe, Yuill, Hobbs, Todd, Tomley și Weeks, 148-149. Bucuresti: Editura Litera.